钦定古今图书集成/明伦汇编/氏族典/第056卷 > 徐陵
## 钦定古今图书集成/明伦汇编/氏族典/第056卷 > 徐陵

按《陈书徐陵传》，“陵字孝穆，东海郯人。父摛，母臧氏，尝
梦五色云化而为凤，集左肩上，已而诞陵焉。八岁能
属文，既长，博涉史籍，纵横有口辩。梁普通二年，晋安
王为宁蛮校尉，引陵参军事。大通二年，王立为皇太
子，东宫置学士，陵充其选。稍迁尚书度支郎，出为上
虞令，坐免。久之，起为南平王府行参军，迁通直散骑”
侍郎，寻迁镇西湘东王中记室参军。太清二年，兼通
直散骑常侍使魏。会齐受魏禅，拘留不遣。及江陵陷，
齐送贞阳侯萧渊明为梁嗣，乃遣陵还。王僧辩得陵
大喜，以为尚书吏部郎，掌诏诰。高祖诛僧辩，以为贞
威将军、尚书左丞。绍泰二年，又使于齐，还除给事黄
门侍郎、秘书监。高祖受禅，加散骑常侍。天嘉初，除太
府卿。四年，迁五兵尚书，领大著作。六年，除散骑常侍、
御史中丞。天康元年，迁吏部，提举纲维，综核名实，时
论比之毛玠。高宗纂历，封建昌县侯。太建元年，除尚
书右仆射。二年，迁尚书左仆射，加侍中。七年，领国子
祭酒、南徐州大中正。以公事免侍中仆射。寻加侍中，
又除领军将军。八年，加翊右将军、太子詹事，置佐史。
俄迁右光禄大夫。十年，重为领军将军，寻迁安右将
军、丹阳尹。十三年为中书监，领太子詹事。后主即位，
迁左光禄大夫、太子少傅。至德元年卒，时年七十七，
谥曰章。